Fashion Forum | Ny chefredaktør på modemagasinet Costume
Foto: Still fra Copenhagen Fashion Week TV
Ny chefredaktør på modemagasinet Costume
Rikke Christensen afløser Rikke Agnete Dam som chefredaktør på Costume.
15.08.2012 | Navne | af Naja Helene Hertzum
Efter seks som chefredaktør på Costume har chefredaktør Rikke Agnete Dam sagt ja til en nyoprettet stilling som Nordic Account Director i House of Communication, hvor hun skal være med til at styrke bureauets fashion-sektor i Norden og rådgive om pr- og brandingstrategi.
”Jeg har været på Costume i ni år, hvoraf jeg i seks år har været chefredaktør, og det har været en fantastisk tid. Nu kunne jeg godt tænke mig at prøve noget helt nyt og synes, at jeg overleverer Costume i god stand til min efterfølger og glæder mig samtidig meget til at bruge mine erfaringer fra mode- og skønhedsverdenen på en ny måde hos House of Communication,” siger Rikke Agnete Dam.
Ny chefredaktør bliver Rikke Christensen, 34, der kommer fra en stilling som moderedaktør på Eurowoman.
”Jeg glæder mig meget til sammen med resten af det superdygtige hold bag Costume at videreføre og udvikle den succes, Costume har haft, siden magasinet kom på gaden i 2002,” siger Rikke Christensen, der før sit skifte til Eurowoman i 2006 var moderedaktør på netop Costume.
Ny moderedaktør på Eurowoman bliver Gertrud Bønnelykke, tidligere stylingredaktør samme sted.
Rikke Christensen tiltræder som chefredaktør på Costume den 1. september.